कोरोना वायरस: केरल सरकार करा रही सीरो सर्वे, पिछले 24 घंटे में आए 20487 नए मामले
केरल सरकार राज्य में लोगों के बीच कोविड-19 के प्रसार का जायजा लेने के लिए सीरो सर्वे कर रही है। स्वास्थ्य मंत्री वीणा जॉर्ज ने कहा कि यह अध्ययन इस महीने की शुरूआत में शुरू किया गया और इसके सितंबर के अंत तक पूरा होने की उम्मीद है।
पथनमथिट्टा (केरल): केरल सरकार राज्य में लोगों के बीच कोविड-19 के प्रसार का जायजा लेने के लिए सीरो सर्वे कर रही है। स्वास्थ्य मंत्री वीणा जॉर्ज ने कहा कि यह अध्ययन इस महीने की शुरूआत में शुरू किया गया और इसके सितंबर के अंत तक पूरा होने की उम्मीद है। उन्होंने संवाददाताओं से कहा कि अध्ययन से बच्चों सहित विभिन्न आयु समूह के लेागों के बीच कोविड-19 के प्रसार को समझने में मदद मिलेगी। स्वास्थ्य विभाग यह अध्ययन कर रहा है।वीणा जॉर्ज ने कहा कि अध्ययन की रिपोर्ट मुख्यमंत्री, सामान्य शिक्षा विभाग और अन्य संबद्ध अधिकारियों को सौंपी जाएगी, जो उसके बाद स्कूलों को फिर से खोलने के बारे में फैसला करेंगे। निपाह वायरस के बारे में चिंताओं पर उन्होंने कहा कि अब तक जांच किये गये सभी नमूनों की रिपोर्ट नेगेटिव आई है। हालांकि, मंत्री ने कहा कि प्रभावित इलाकों में जारी सख्त निगरानी और पाबंदियां कुछ और समय तक रहेंगी।केरल में कोरोना वायरस के 20,487 नए मामले सामने आएकेरल में शनिवार (11 सितंबर) को पिछले 24 घंटे में कोरोना वायरस के 20,487 नए मामले सामने आए। वहीं इस दौरान 22,155 लोग ठीक हुए और 181 कोरोना मरीजों की मौत दर्ज की गई। केरल में कोरोना से अबतक कुल 22,484 लोगों की मौत हो चुकी है। केरल में कोरोना वायरस संक्रमण के कुल 2,31,792 एक्टिव केस हैं। वहीं केरल में कोरोना संक्रमण की दर 15.19 प्रतिशत है। पिछले 24 घंटों में 1,34,861 सैंपल की कोरोना टेस्टिंग की गई है।